അഞ്ജു ബോബി ജോർജ് സ്പോർട്സ് കൌൺസിൽ പ്രസിഡന്റ് സ്ഥാനം രാജിവച്ചു . കൌൺസിലിലെ മറ്റ് അംഗങ്ങളും രാജിവച്ചു . സ്പോർട്സ് കൌൺസിലിൽ വലിയ അഴിമതിയും ക്രമക്കേടും നടന്നിട്ടുണ്ടെന്നും മാധ്യമങ്ങൾ ഇതു പുറത്തുകൊണ്ടുവരണമെന്നും രാജി പ്രഖ്യാപിച്ചു നടത്തിയ വാർത്താ സമ്മേളനത്തിൽ അഞ്ജു പറഞ്ഞു . സർക്കാർ സമീപിച്ചപ്പോൾ തന്റെ ധാർമികതയെന്നുകണ്ടാണു സ്പോർട്സ് കൌൺസിൽ പ്രസിഡന്റ് സ്ഥാനം ഏറ്റെടുത്തത് . സ്പോർട്സ് മതത്തിനു രാഷ്ട്രീയത്തിനും അതീതമെന്നാണു താൻ കരുതിയത് . എന്നാൽ അങ്ങനെയായിരുന്നില്ല കാര്യങ്ങൾ . സ്ഥാനം ഏറ്റെടുത്തശേഷം സ്പോർട്സ് കൌൺസിലിൽ നടക്കുന്ന പല കാര്യങ്ങളും തനിക്കു ബോധ്യപ്പെട്ടു . പല ഫയലുകളിലും ക്രമക്കേടുകൾ കണ്ടു . ഇതിനു ശേഷമാണു പ്രശ്നങ്ങൾ തുടങ്ങുന്നത് . തന്റെ മെയിൽ ഹാക്ക് ചെയ്തു . പിന്നാലെ തനിക്കെതിരായി പത്രങ്ങളിൽ വാർത്ത വന്നു തുടങ്ങി . സ്പോർട്സ് കൌൺസിലിലെ അഴിമതി , സ്വജനപക്ഷപാതം തുടങ്ങിയവ പരിശോധിക്കുന്നതിന് ഒരു എത്തിക്സ് കമ്മീഷനു താൻ അടങ്ങുന്ന സ്പോർട്സ് കൌൺസിൽ രൂപം നൽകിയിരുന്നു . ഇതാണു പ്രശ്നങ്ങൾക്കു കാരണം . സ്പോർട്സ് ലോട്ടറി ഈ നൂറ്റാണ്ടിലെ ഏറ്റവും വലിയ കായിക അഴിമതിയാണ് . ഇത്ര നാളായിട്ടും സ്പോർട്സ് ലോട്ടറിയിൽനിന്നുള്ള ഒരു ഫലവും സ്പോർട്സ് കൌൺസിലിനു കിട്ടിയിട്ടില്ല . ഈ പ്രശ്നങ്ങൾ അഞ്ജുവിന്റേതല്ല . ജനങ്ങളുടേതാണ് . മാധ്യമങ്ങൾ ഇക്കാര്യങ്ങൾ പുറത്തുകൊണ്ടുവരണം - അഞ്ജു പറഞ്ഞു . അജിത് മാർക്കോസിന്റെ നിയമനമാണു വിവാദമുണ്ടാക്കിയ മറ്റൊരു സംഭവം . സ്പോർട്സ് കൌൺസിൽ പ്രസിഡന്റല്ല , സർക്കാരാണു കൌൺസിലിലെ നിയമങ്ങൾ നടത്തുന്നത് . കൌൺസിൽ മീറ്റിങ്ങിൽ അജിത് മാർക്കോസിന്റെ നിയമനം ചർച്ചയ്ക്കെടുക്കുക മാത്രമേ ചെയ്തിട്ടുള്ളൂ . അഞ്ചു മെഡൽ കിട്ടിയ കോച്ച് എന്ന സ്പെഷ്യൽ പരിഗണനയിലാണ് അജിത് പരിഗണനയ്ക്കു വന്നത് . വിവാദങ്ങളുടെ പശ്ചാത്തലത്തിൽ അജിത്തും ഈ പോസ്റ്റ് രാജിവയ്ക്കുകയാണ് . ഞങ്ങളുടെ കുടുംബത്തിന് ഇതു പുതുമയല്ല - അഞ്ജു വ്യക്തമാക്കി . സ്പോർട്സിനെ എല്ലാവർക്കും കൊല്ലാൻ പറ്റും , പക്ഷേ സ്പോർട്സുകാരെ തോൽപ്പിക്കാനാവില്ല . ഇത്രയും ആരോപണങ്ങൾ കേട്ട് ഈ സ്ഥാനത്ത് തുടരുന്നത് ഉചിതമല്ലെന്നു തനിക്കും ബോർഡ് അംഗങ്ങൾക്കും തോന്നി . അതാണു താനും അംഗങ്ങളും രാജിവയ്ക്കുന്നതെന്നും അഞ്ജു പറഞ്ഞു .